
Kesäkuu 1969

Ilta-aurinko paistoi olohuoneen ikkunasta sisälle asuntoon ja valaisi pöydän äärellä pelaavia miehiä ja savukiehkuroita heidän yllään. Oli juhannusaaton ilta, kesäkuun 20. päivä, ja Tuulikki oli viimeisillään raskaana. Henkka ja hänen kolme veljeään, Heimo, Erkki ja Eero, pelasivat sököä, ja takana oli jo useampi tunti kiivastahtista peliä. Grogeja oli sekoiteltu tiuhaan ja niiden myötä olivat äänet kovenneet ja panokset suurentuneet. Nuorin veljistä, Eero, oli nyt äänessä:

”Jumalauta, Heimo, nä huijaat, otit taatusti kortin hihastas, ei saatana kellään ole nuin hyvää tuuria peli toisensa jäläkeen!”

Heimo puolustautui siihen:

”Perkele, minen mitään huijaa, voijaan vaikka laskia ja tarkistaa nämä kortit, yhtäkään ylimäärästä ei tässä pakassa ole, eikä minun vaatteissa. Tarkistakaa, perkele, jos epäilettä!”

Oli viittä vailla, etteivät miehet käyneet toistensa kimppuun. Henkka ja Erkki rauhoittelivat kahta muuta veljeä, ja päätettiin heittää pelaaminen siihen. Kukin otti omat panoksensa pelistä pois ja Heimo lähti ovet paukkuen tiehensä. Eero jupisi vielä:

”Kyllä se perkele huijari on, ohan se jo nähty, aina se on ittelleen haalimassa eniten, keinolla millä hyvänsä.”

Henkka meni katsomaan Tuulikkia, joka istui asunnon parvekkeella ilta-auringon lämmittäessä.

”Mitä se täälä kulta tietää?”, hän kysäisi Tuulikilta ja istahti tämän viereen.

”Ei teitä jaksa oikein selevin päin kuunnella, hyvä ettette käyny toistenne kimppuun”, Tuulikki sanoi tympääntyneellä äänellä.

Hän jätti kertomatta, että vatsaa oli supistellut jo muutaman tunnin ajan. Hän oli katsonut kellosta, että supistukset tulivat vielä harvakseltaan ja epäsäännöllisesti, joten ei tässä varmaan vielä mitään kiirettä sairaalaan ollut. Tuulikki ei missään nimessä halunnut mennä liian aikaisin sairaalaan. Heimon vaimo Inkeri oli pelotellut Tuulikkia, että Boråsin kaupunginsairaalassa pistivät makaamaan sänkyyn, eikä siitä saanut enää liikkua mihinkään. Oli kuulemma ollut tuskallista maata synnytyspoltoissa tunti toisensa jälkeen. Tuulikki oli sen kuullessaan päättänyt, että häntähän ei sänkyyn pakotettaisi, mieluummin hän synnyttäisi vaikka yksinään omassa kodissaan.

Miehet istahtivat olohuoneen sohvalle katsomaan mustavalkotelevisiota, josta näytti tulevan jokin Hitchcockin jännityselokuva. Henkka sekoitti uudet juomat itselleen ja velipojilleen, ja sitten he istuivat elokuvaa seuraten pari tuntia. Tuulikki siirtyi keittiön puolelle, kun ei jaksanut istua tupakansavuisessa olohuoneessa. Hän oli raskauden ajan ollut juomatta ja polttamatta, vaikka se olikin ollut vaikeaa, kun ympärillä olevat eivät muuta tuntuneet tekevänkään.

Elokuvan jälkeen Erkki ja Eero lähtivät koteihinsa, ja Henkka meni nukkumaan. Tuulikki jäi yksin valvomaan varmana siitä, ettei nukkuisi silmänräpäystäkään. Supistukset pitäisivät hänet hereillä, joten oli turha edes yrittääkään nukkua. Muutamaksi tunniksi hän kuitenkin vajosi unenkaltaiseen horrokseen supistusten hiivuttua.

Henkka ja Tuulikki olivat muuttaneet Boråsiin samaan aikaan Heimon ja Inkerin sekä Eeron ja Ritvan kanssa. Vanhin veljeksistä, Erkki, oli vaimonsa Helyn kanssa asunut Ruotsissa jo useita vuosia, olipa heillä jo kaksi kouluikäistä poikaakin. Erkki oli houkutellut velipoikiaan Ruotsiin kuvailemalla runsaita työmahdollisuuksia eri tehtailla, hyvää palkkaansa ja uudenkarheaa Volvoaan, jollaiseen kotopuolen velipojillakin pian olisi varaa. Eipä Kemijärven poikia ollut tarvinnut kauan houkutella, kun he olivat jo yksissä tuumin päättäneet vaihtaa maisemaa kruununkuvat silmissään. Henkka oli suostutellut 16-vuotiaan Tuulikin jättämään kauppaopistonsa kesken ja lähtemään mukaan.

Henkka työskenteli kumitehtaalla ja Tuulikki oli ollut rintaliivitehtaalla, kunnes oli pari viikkoa aiemmin joutunut raskauden takia lopettamaan työt. Heimo teki rakennushommia ja hänen vaimonsa Inkeri oli sukkahousutehtaalla. Eero oli saanut töitä maalitehtaalta ja Ritva vaatetehtaalta. Erkki oli jo useita vuosia ollut töitä tapettitehtaalla, mihin hänen vaimonsakin oli palannut töihin, kun pojat olivat menneet kouluun. Palkkakin oli vallan toista kuin mitä miehet olivat tottuneet Kemijärvellä erilaisista hanttihommista tai metsätöistä saamaan. Parasta palkkaa sai kuitenkin Heimo, joka oli kouluttautunut rakennusmestariksi.

Asunto, jossa Tuulikki ja Henkka Alingsåsvägenillä asuivat, sijaitsi valkeaksi laudoitetussa kerrostalossa. Se oli pieni huoneen ja makuualkovin, keittiön ja kylpyhuoneen asunto. Lastenvaunut nököttivät olohuoneen nurkassa, ne olivat uusinta muotia. Kuomu oli ruskea, kyljet valkoiset ja niiden keskellä oli rottinkiset koristeraidat. Tuulikki oli ostanut joitakin nuttuja ja potkuhousuja sekä kertakäyttövaippoja – blöijia, niin kuin niitä ruotsiksi kutsuttiin – mutta hän halusi odottaa lapsen syntymää ennen kuin hankkisi mitään tyttöön tai poikaan viittaavaa. Inkeri oli luvannut antaa hänelle omilta lapsiltaan pieniksi jääneitä vaatteita.

Helteet jatkuivat jo toista viikkoa ja Tuulikilla oli todella tukala olo ison vatsansa kanssa. Useimpina päivinä he kävivät Henkan töistä tultua uimassa ja vilvoittelemassa Almenäsin uimarannalla. Tuulikki ei kylläkään enää kehdannut esiintyä bikineissä valtavan vatsansa kanssa, mutta jo järven rannalla varjoisassa paikassa istuskelu tuntui helpottavalta. Uimareissuille tulivat usein mukaan myös Henkan veljet perheineen, ja Tuulikista oli mukavaa viettää aikaa kälyjen kanssa. Veljekset tapasivat ilakoida järvessä kuin nuoret pojat konsanaan.

*

Aamulla Tuulikki heräsi kipeään supistukseen ja hämmästyi huomatessaan, että oli sittenkin saanut nukuttua useamman tunnin. Henkka kuorsasi parisängyn toisella laidalla. Lämpömittari oli kahdeksaan mennessä ehtinyt kivuta jo yli kahdenkymmenen asteen, joten kuuma päivä oli tästäkin tulossa. Tuulikkiin iski viime hetken siivousvimma ja hän alkoi puunata edellisiltana rähjääntynyttä olohuonetta kuntoon. Siinä siivoillessa hän ei niin huomannutkaan vatsan säännöllistä kovenemista, vaikka joutuikin välillä pysähtymään ja keskeyttämään touhuilunsa. Yhdentoista aikaan Henkkakin viimein heräili krapulaisena ja raotti verhoa, jonka takana heidän parisänkynsä oli.

”Mitä nä täälä touhuat hiki päässä?”, hän ihmetteli.

”Oon tässä vähän siivonnu paikkoja, ku pääsivät herrojen jälijiltä paikat niin paskaseen kuntoon”, Tuulikki puuskahti.

Sitten hän parahti ääneen ja tarttui kaksin käsin vatsaansa. Henkka huolestui ja kyseli:

”Joko lapsi on tulossa? Pitääkö tästä lähtiä sinne sairaalaan?”

”Ohan se tuossa melekein koko illan ja yön poltellu, mutta nyt alako tuntua yhtäkkiä paljon kovemmilta nuo poltot ja niitä tuleeki jo melekein päntiönään”, Tuulikki selitti tuskaisella äänensävyllä, ”pitäskö sinun sitä taksia jo soitella?”

Taksia sai odotella hyvän aikaa ja Henkka ehti jo pelätä joutuvansa kätilöksi, niin tuskaiselta ja kivuliaalta Tuulikki vaikutti. Kahdentoista aikaan he saapuivat Boråsin kaupunginsairaalaan. Henkka tuki ja saatteli Tuulikkia kohti sairaalan ovia. Sieltä näkyivätkin jo hoitajat valkoisissa puvuissaan ja päähineissään kiirehtivän paikalle ja toinen heistä työnsi pyörätuolia mukanaan. Tuulikki työnnettiin lähimpään tutkimushuoneeseen ja kätilön pikaisen tarkistuksen jälkeen häntä lähdettiin viemään kiireellä kohti synnytyssalia.

”Pappa kan komma med!”, huudahti toinen hoitajista Henkalle, mutta Henkka kääntyi vikkelästi kohti ulko-ovia.

Toisin kuin suomalaisissa sairaaloissa, Ruotsissa olisi isäkin saanut jäädä synnytykseen mukaan, mutta Tuulikki arvasi, ettei Henkka krapulaisena pystyisi tulemaan synnytyssaliin. Tuntui aika kurjalta olla ihan yksin vieraassa maassa synnyttämässä, mutta yhä kovemmin ja tiheämmin kohtua puristavat supistukset eivät antaneet armoa Tuulikille, ja pian koko ympäröivä maailma hävisi hänen mielestään.

Puolen tunnin kuluttua kärsimykset loppuivat kuin seinään ja pieni tytär oli maailmassa, 47 senttimetriä ja 2,9 kiloa. Kyyneleet tulivat silmiin, kun pieni nyytti nostettiin Tuulikin rinnalle. Onneksi toinen kätilö oli ruotsinsuomalainen, ja tuntui paremmalta, kun pystyi ymmärtämään kätilön puhetta.

”Kymmenen pisteen tyttö tuli, onneksi olkoon äidille!”, kätilö sanoi hymyillen lämpimästi.

Vauva sai hetken harjoitella imemistä, mutta sitten hänet vietiin vauvalaan. Kätilö kertoi, että sairaalassa vauva tuotaisiin neljän tunnin välein syömään.

”Sinä kun olet nuori ja terve, ja jos ei mitään komplikaatioita tule tai vauvalle ongelmia, niin pääset parin päivän päästä kotiutumaan”, hän sanoi lähtiessään.

Tuulikki oli huojentunut kuullessaan, että pääsisi niinkin pian kotiin.

Illansuussa vierailutunnilla Henkka saapui punaisten ruusujen kera. Hän suuteli Tuulikkia ja kyseli, kumpi sieltä oli tullut. Hoitaja työnsikin pian vauvan sängyssään iltasyötölle ja opasti sitten Tuulikkia oikean imetysotteen kanssa. Henkka katseli hämmästyneenä vastasyntynyttä lastaan ja ihmetteli tämän pienuutta. Kun hän sitten sai tyttärensä syliin, hän liikuttui ja pyyhkäisi silmäkulmiaan.

”Kovin on pieni ihimisen alaku”, hän sanoi sitten, ”mitä nimeä nä meinasikkaan tytölle?”.

”Olisko se Suvi, ku se nyt keskellä kauneinta kesää syntyi?”, Tuulikki vastasi.

”Sopiihan se hyvin, annetaan tytölle nimeksi Suvi”, Henkka myötäili.

”Haloo”, Kerttu vastasi puhelimeen.

”Äiti? Minä täälä, Tuulikki.”

”Tuulikkiko se sieltä soittelee? Sieltä Ruottistako nä soittelet?”

”Joo, ollaan täälä Ruottissa, mutta mulla oli semmosta asiaa, että vauva on nyt syntyny!”

”Sekö on ny syntyny? No, onnia kovasti! Kumpi sieltä tuli ja onko se terve lapsi?”

”Tyttö tää on, ihan pikkunen, alta kolomen kilon, ihan kymmenen pisteen tyttö on. Ja synnytys meni tosi nopiasti, pääsin heti osastolle, ku tulin sairaalaan, eikä menny ku puolisen tuntia, niin tyttö oli ulukona.”

”Miten se niin nopiaa, ku ensimmäistä vasta sait?”

”Sinnittelin koko yön kotona tuskissa, ku en halunnu joutua makaamaan sielä sairaalasängyssä niissä kivuissa.”

”No hyvä oli, että kerkisit sairaalaan, ettei matkalle tullu. Mitä se Henkka tuumaa vauvasta?”

”Kyllä se mulle kukkia toi ja kovinhan tuo kehu tyttöä nätiksi, minä laitan sulle sitten valokuvia, kun saahaan niitä teetettyä.”

Kerttu laski puhelimen luurin alas pidikkeeseensä ja huokaisi. Olihan se hyvä asia, että Tuulikki oli saanut terveen lapsen, mutta kovinpa nuorena tytärkin alkoi lapsentekoon. Eihän Tuulikki ollut vasta kuin muutaman kuukauden päälle seitsemäntoista, toisaalta Kerttu itse oli ollut saman ikäinen Onnin saadessaan.

”Onko se tyttäres ny saanu lapsen? Kovinpa nuorena se alako lapsentekoon, eihän net ole etes naimisissa”, Frans sanoi paheksuvalla äänellä.

Frans sanoi ääneen Kertun ajatukset, mutta silti Kerttua kismitti. Mikä Frans oli arvostelemaan hänen tytärtään? Kerttu piti kuitenkin suunsa kiinni ja ajatuksensa ominaan.

Ei Frans ollut niin kovin mieluisaksi aviomieheksi osoittautunutkaan. Se kohtelias herrasmies, joka häntä oli niin pitkään ja hartaasti kosiskellut, oli muuttunut vaiteliaaksi ja juroksi, ja hänen kasvoilleen tuntui juurtuneen pysyvästi yrmeä ilme. Ellei Kertulla olisi ollut seuranaan marttayhdistyksen naisia ja samalla tiellä asuvia mukavia naapurin emäntiä, hän ei olisi jaksanut tällaista puhumatonta elämää.

Onneksi Kerttu oli päässyt marttayhdistyksen järjestämälle muutamalle edulliselle matkalle. Viimeksi he olivat käyneet tutustumassa Punkaharjun maisemiin. Naisporukka oli hauskaa seuraa ja linja-autossa kävi kova porina, ja välillä laulettiin oikein antaumuksella. Kerttu piristyi ajatellessaan seuraavaa matkaa, sillä syyskuun alkuun oli sovittu jo ruskareissu Saariselälle.

Frans ei näistä hänen matkoistaan ollut kovin mielissään, lähtihän häneltä kodinhoitaja ja ruuanlaittaja useaksi päiväksi kerrallaan pois. Kerttu piti kuitenkin pintansa ja ilmoittautui marttojen reissuille aina kun niitä oli tarjolla. Fransilla asui lähellä tytär ja miniä, joutivat nämä tulla pitämään isästään ja apestaan huolta Kertun poissaolon ajaksi. Kerttu oli viettänyt koko ikänsä sadan kilometrin säteellä, nyt oli hänen vuoronsa nähdä muitakin maisemia.

Frans se oli sitä paitsi matkailukipinän hänessä sytyttänyt, kun oli vienyt ensin häämatkalle Hollantiin ja seuraavana kesänä ryhmämatkalle Pohjois-Norjaan. Kerttu oli ollut haltioissaan näistä molemmista matkoista, ja niiden jälkeen häntä ei pidätellyt enää mikään. Aluksi Kerttu oli yrittänyt houkutella Fransia yhteisille matkoille, mutta mies tuntui jämähtäneen kotiseudulle iänikuisten kokoustensa pariin.

Kerttu ja Frans istuivat pienen ruskean televisiovastaanottimen äärellä varhain aamulla ja seurasivat Yleisradion lähettämää kuustudiota. Mustavalkoisesta epäselvästä kuvasta oli vaikea erottaa yksityiskohtia, mutta siinä näytti liikehtivän valkoiseen suojapukuun pukeutunut mieshahmo.

”On se ihimeellistä tuo kehitys, että ihiminen on kuun pinnalla”, Kerttu päivitteli, ”on sitä vaikia uskoa, ja vielä lähettävät televisiokuvaa sieltä asti.”

”On sitä minunki elinaikana ollu jo monenlaista kulukupeliä, ku on autot tulleet, ja lentokoneet, ja olihan niitä seppeliinejäki, ja nyt peräti avaruusraketikki”, Frans ihmetteli, olihan hän syntynyt jo edellisen vuosisadan puolella.

Kerttu kyseli Fransilta, mikä lie möhkäle oli valkopukuisen miehen selkäpuolella ja Frans selitti sen olevan happisäiliö. Olihan hän lukenut sanomalehdistä paljon avaruusmatkailusta ja tiesi, että avaruudessa ei ollut happea.

*

Myöhemmin samana päivänä Kerttu ripusti pyykkejä kuivumaan pihan perällä puihin kiinnitetylle narulle. Lakanaa ripustaessaan hän huomasi taksiauton kääntyvän pihalle. Kukahan sieltä nyt tulee, hän ehti pohtia, ennen kuin taksista nousi tutun näköinen nuori mies.

”Timo!”, Kerttu huudahti ilahtuneena, ”sekö on Timo!”

”Morjens, muori!”, Timo tervehti ja tuli halaamaan äitiään.

Kerttu oli niin hyvillään poikansa tulosta, että ei olisi malttanut päästää tätä käsistään. Timolla oli kovin mieluista kuultavaakin:

”Minä ajattelin nyt joksiki aikaa muuttaa Suomeen asumaan, mitä nä muori siitä tuumaat?”

”Mieluistahan se minulle on, mutta missä nä aiot asua?”

”Faijan kans on sovittu jo, että muutan sinne, ja hommaan jotaki töitä. Isä meinas, että voisin vaikka mettähommia tehä talavemmalla.”

”Mutta mennähän nyt sisälle, sinä et oo tainnu minun uutta miestä vielä nähäkään.”

Timo ei ollut käynyt Suomessa moniin vuosiin, häneltä oli Ollin hautajaisetkin jääneet väliin. Kerttua vähän jännitti, miten Frans suhtautuisi hänen poikaansa, olihan tämä niin kovin isänsä näköinen ja oloinen. Eipä Frans tainnut kovin mielissään ollakaan tämän rempseän ja kovaäänisen nuorukaisen vierailusta.

Timolle puolestaan riitti tämä lyhyt kahvihetki osoittamaan sen, ettei tuosta ukosta ollut hänelle hengenheimolaiseksi. Hän ajatteli mielessään, että parempi olisi majailla faijan luona, ainakin isä oli kovin hyvillään toivottanut hänet tervetulleeksi. Lähtiessään Timo lupasi tulla taksikyydillä hakemaan äitiänsä käymään hautausmaalla poikien haudalla. Sitten hän heivasi reppunsa selkään ja lähti patikoimaan isänsä luo.

Kerttu oli kovin haikeana tämän lyhyen vierailun jälkeen. Huomasihan hän, ettei hänen pojallaan ja miehellään ollut mitään yhteistä. Frans oli tuskin sanaa sanonut vierailun aikana. Kerttua harmitti, kun hän ei saanut kutsua poikaansa asumaan luokseen, edes joksikin aikaa. Olisi ollut niin paljon puhuttavaa menneistä vuosista.

Kertulla oli kovin hatara kuva Timon repaleisesta elämästä Ruotsinmaalla ja mielellään hän olisi kuullut, millaista työtä poika oli näiden vuosien aikana tehnyt ja millaisissa oloissa asunut.

Olisi ollut hyvä, jos hän olisi saanut rauhassa puhua Timon kanssa myös Ollin äkillisestä kuolemasta ja kuinka kova paikka se heille kaikille oli ollut.

Hannes oli mielissään Timon ilmaantuessa hänen luokseen. Ohimennen hän mietti, miksi oli ollut pojalle niin ankara tämän lapsuusvuosina, nyt ainakin poika tuntui hyvinkin rakkaalta. Eipä näitä poikia liiemmin enää ole, Hannes mietti, niin kaipa ne siksi nuo jäljellejääneet tuntuvat tärkeämmiltä. Tytärkin oli muuttanut niin kauas, ja kuulemma jo lapsenkin saanut. Tulisikohan sekään perhe enää takaisin Suomeen, hän mietti alakuloisena.

”Ei se kyllä kaseva ole se muorin uus ukko”, Timo sanoi mietteliäänä isälleen. ”Ohan se ison talon teheny muorille, mutta eipä sielä kuitenkaan minullekaan tuntunu tilaa olevan, vaikka monta vuotta olin poissa näistä maisemista.”

”Niin minä olen kuullu Veikoltaki, ettei se oikein häävi ole. Jos en minäkään ollu, niin ei se tämäkään ole. Kovin se on kuulemma juron olonen”, Hannes virkkoi. ”Olisin minä Kertulle suonu mukavamman miehen”, hän vielä lisäsi.

”Ekkö nä oo ajatellu enää akkaa kattella tähän?”, Timo kysyi isältään.

”Ei net akat huoli tämmöstä juoppoa vanahaa äijää, kyllä ne on net ajat jo minulta ohi”, Hannes sanoi kuin kohtaloonsa alistuneena. ”Eikä se tojen sanoen ole kaksinen tämä minun mökkikään, ei net naiset lähe enää näin alakeellisiin oloihin, enkä minä tuppau’u kenenkään elätiksi. Mutta eikö se sinun pitäis jo tuossa iässä kattella ittelles joku akka?”




Heinäkuu 1969

Heinäkuun alku alkoi huomattavasti viileämpänä kuin mitä kesäkuu oli ollut. Vauva pyntättiin lämpöisesti vaunuihinsa, ja Henkka ja Tuulikki kävivät päivisin pitkillä vaunukävelyillä. Heinäkuu oli ruotsalaisten lomakuukausi, joten Henkka jäi kotiin kumitehtaan mentyä kiinni loman ajaksi. Tuulikki tunsi olevansa onnellinen. Oli ihanaa seurata, kuinka Henkka piteli heidän pientä nyyttiään ja leperteli vauvalle. Toiset veljekset olivat perheineen lähteneet kesälomareissuille, joten Henkkakin malttoi pysyä kotosalla ja he saivat viettää kolmisin aikaa.

Henkka päätti lopettaa tupakoinnin kokonaan, ja nyt heinäkuussa oli hyvää aikaa tupakasta vieroittautumiseen, kun muut veljekset eivät olleet vieressä käryttämässä savukkeitaan. Henkan ei tehnyt mieli ryypätäkään samalla tavalla kuin veljiensä seurassa.

Myös Tuulikki pysytteli erossa viinasta ja tupakasta, nyt kun hän imettikin vielä. Raskausaikana hän oli käynyt suomalaisen hoitajan luona neuvolassa, ja tämä oli vannottanut pysymään erossa tupakasta ja alkoholista.

He suunnittelivat ristiäisiä, jotka oli tarkoitus pitää elokuun alkupuolella. Kummeiksi oli päätetty pyytää Henkan vanhinta veljeä Erkkiä ja tämän vaimoa Helyä. Ristiäisiin pyydettäisiin kuitenkin myös muut veljet vaimoineen mukaan.

”Eihän tänne millään mahu koko porukka, jos lapsekki tulee mukaan”, Tuulikki pohdiskeli.

”Eikö net voi jättää lapset siksi aikaa lapsenpiian kanssa ja tulla vain keskenään”, Henkka ehdotti.

Näin päätettiin ehdottaa Erkille ja Heimolle, joilla oli yhteensä viisi lasta.

”Pitää hommata konjakkia myös, että saahaan ryypyt ottaa kahavin jäläkeen”, Henkka mietti.

*

Elokuun ensimmäisenä sunnuntaina ristiäiset sitten pidettiin Carolin kirkossa. Oli ollut jo muutaman päivän helteistä ja samanlainen sää jatkui ristiäispäivänä. Kirkossa oli ihanan viileää, ja vauva nukkui rauhallisesti kummitätinsä sylissä eikä inahtanutkaan kastettaessa. Hän sai nimen Suvi Tuulikki.

Kotona Alingsåsvägenillä olikin sitten todella tukalan kuumaa. Tuulikki oli tehnyt Inkerin kanssa edellisenä iltana ison pinon voileipiä jääkaappiin ja lisäksi oli leivottu täytekakku. Tarjolla oli myös kaupasta ostettuja pikkuleipiä. Voileivät katosivat nopeasti nälkäisiin suihin ja sitten miehet majoittuivat keittiön pöydän ääreen ja jostakin taiottiin korttipakka esiin.

Naiset istuivat olohuoneen puolella juttelemassa. Inkeri tuhahti:

”No, olis ne helevetti sentään voineet heittää pois tuon kortinpeluun, ku kerran lapsen ristiäisissä ollaan!”

”Saapa nähä, tuleeko taas riitaa, ku tuntuu, ettei nuita pelejä saaha iliman riitaa enää pelattua”, Ritva tuumasi.

Tuulikki tuli sänkyverhon takaa, missä oli ollut imettämässä Suvia, ja ojensi vauvan sitten Inkerille, joka otti vauvan halukkaasti syliinsä.

”On tämä tyttö kyllä niin pikkunen”, hän päivitteli, ”kyllä oli meiän lapset aika jötiköitä tähän Suviin verrattuna”.

Keittiössä miehet korkkasivat konjakkipullon lisäksi kohta myös vodkapullon. Henkka sekoitteli juomiin lantrinkia ja sitä mukaa kuin lasit tyhjenivät, kovenivat miesten äänetkin. Naiset katselivat televisiosta dokumenttiohjelmaa, missä näytettiin vielä uudemman kerran kuukävelyä, joka oli ollut vasta muutama päivä aiemmin. He juttelivat kaikessa rauhassa aiheesta ja Suvia siirrettiin sylistä syliin, kun yhtäkkiä keittiössä kolahti niin kuin olisi tuoli kaatunut.

”Jumalauta, saatanan korttihuijari!”, huusi Eero ja löi Heimoa nyrkillä suoraan keskelle naamaa.

Veri purskahti Heimon nenästä ja täplitti hetkessä hänen valkean pyhäpaitansa. Heimo ei kuitenkaan suostunut noin vain uhriksi, vaan antoi samalla mitalla takaisin. Naiset katsoivat kauhuissaan, kuinka miehet suorastaan vyöryivät olohuoneen puolelle ja olivat hetkessä kaikki neljä toistensa kimpussa. Siltä se ainakin näytti, vaikka ilmeisesti kolme muuta olivat Heimon kimpussa.

Heimo riehui verissä päin hullun lailla ja pian oli yhden jos toisenkin miehen huuli halki ja silmä mustana. Suvi alkoi huutaa, suorastaan kirkua, eivätkä naiset saaneet häntä rauhoittumaan siinä metelissä. Tuntui, ettei olisi kulunut kuin silmänräpäys, kun jo oveen kolkutettiin kiivaasti ja kuului huuto:

”Öppna dörren, här är polisen!”

Inkeri kävi avaamassa oven, ja hetkessä veljekset oli irrotettu toisistaan ja talutettu kohti pihalla olevaa mustaamaijaa. Tuulikki itki ja puristi Suvia sylissään. Lattia ja matto olivat veren tahrimat, mutta ihmeen kaupalla mitään ei ollut mennyt rikki. Naiset rauhoittelivat Tuulikkia ja Suvia, siivosivat lattian ja laittoivat maton likoamaan kylpyammeeseen. Hely pesi keittiöstä lasit ja tyhjensi loput viinat tiskialtaaseen. Kaikki naiset olivat kovin pahoillaan ristiäisten saamasta käänteestä. Ritva jäi illaksi Tuulikin seuraksi, kun hänellä itsellään ei ollut vielä lapsia kotona kaipaamassa. Tuulikki nukkui Suvin kanssa kahdestaan sen yön ja tunsi olonsa surkeaksi ja orvoksi.

Seuraavana päivänä Henkka tuli nöyränä ja häpeissään kotiin. Poliisit olivat vapauttaneet aamulla kaikki veljekset omista selleistään ja nämä lähtivät luimistellen koteihinsa. Henkka pesi ja huuhteli kylpyammeesta olohuoneen maton ja vei sen sitten pihalle kuivumaan. Sitten hän peseytyi itsekin ja meni pyyheliina ympärillään juttelemaan Tuulikille, joka istui pienellä parvekkeella aurinkolasit silmillään.

”Anna kulta anteeksi, ei siinä niin pitäny eilen käyä”, hän aloitti. ”Se on tuo Eero aika kuumakalle, ja ku Heimolla on aina niin mahoton tuuri nuissa korttipeleissä, että väkisinki tuntuu, että se huijaa”, hän jatkoi.

Tuulikki ei sanonut sanaakaan, istui vain silmät ummessa kasvot aurinkoon päin kääntyneinä.

”Ei olis pitäny sitä viinaa tarjota, taikka juua ittekään”, Henkka vielä lisäsi.

Lopulta Tuulikki käänsi katseensa kohti Henkkaa ja säikähti. Miehen toinen silmä oli lähes muurautunut umpeen ja huuli oli halki.

”Hyi kauhia, missä kunnossa nä oot”, Tuulikki huudahti.

Henkka virnisti toispuoleisesti kipeällä suullaan ja sanoi:

”No, taian minä vähän pahalta näyttää ny, mutta anna ku minä jotenki hyvitän tämän sinulle.” Hän hyväili kädellään Tuulikin poskea ja vetäisi tämän sitten halaukseen. ”Nukkuuko Suvi, ehittäiskö me tässä vähän..?”

*

Seuraavana päivänä Borås Tidningissä oli etusivulla iso juttu otsikolla ”Miehet tappelivat verissäpäin vauvan kehdon ympärillä!” Kuvankin oli lehden nopealiikkeinen kameramies ehtinyt saada, siinä neljä riskiä pistoolein ja pampuin varustautunutta poliisimiestä talutti mustapukuista miesnelikkoa kohti poliisiautoja. Tuulikki ja Henkka eivät tilanneet lehteä, joten he olivat autuaan tietämättömiä lehtijutusta, kunnes Hely piipahti käymään ja toi lehden heille. Tuulikki parahti nähdessään lehtijutun ja hautasi kasvot käsiinsä.

”Voi että minua hävettää”, hän sanoi surkealla äänellä. Hely koetti lohdutella häntä.

”Eihän tämä sinun häpiäs ole, nuo ukothan tässä saavat hävetä”, hän sanoi vakuuttavasti.

Tuulikki pudisteli vain päätään ja sanoi, ettei juuri kehtaisi muiden suomalaisten parissa vähään aikaan liikkua.

Henkka luki tarkkaan lehtijutun ja kehaisi sitten:

”Kyllä se meikämanne taitaa olla komein tästä veljessarjasta, jopa mustalla silimällä!”

